
Magyarország és a Szlovák Köztársaság közötti vasúti személyszállítási szolgáltatás jelenlegi helyzetének vizsgálata és fejlesztési lehetőségei

Magyarország vasúti hálózatán történelmi következmények miatt számos olyan vasútvonal található, amelyek nem teljesítik be az eredetileg elképzelt szerepüket, mivel a jelenlegi határ elhelyezkedése megnehezíti a megépítés idején megtervezett feladatuk teljesítését, vagyis két térség, város vasúti kapcsolatának létrehozását. Pontosan ez a helyzet rajzolódik ki elénk hazánk és a Szlovák Köztársaság közötti vasúti összeköttetések vizsgálata során is.

Kutatásom során bemutatom a két ország közötti jelenlegi, illetve a jövőben potenciálisan kiépíthető vasúti összeköttetéseket, ezek jelenlegi infrastrukturális állapotát, továbbá menetrendi helyzetét. Célom megtalálni azokat a határátmeneteket, amelyek esetében a legnagyobb mértékű szolgáltatás fejlesztést lehet elérni a lehető leggyorsabban, és a legjobb költség-haszon arány kíséretében. Ezen vasútvonalak mentén elhelyezkedő térségek gazdasági, és demográfiai bemutatása mellett, olyan vasúti menetrend tervezése a célom, amelyek a jelenlegi utazási igények mellett, akár a jövőben kialakulóak kielégítésére is alkalmas, figyelembe véve, hogy az adott esetben akár évtizedek óta szünetelő szolgáltatások újraindítása során nehéz az utazási igények pontos felmérése, becslése.

A két ország európai uniós, illetve schengeni övezeti tagsága manapság lehetővé tenné több nemzetközi vasúti személyszállítási kapcsolat létrehozását, ezzel javítva a határmenti térségek összeköttetését, amely elősegíthetné a gazdasági fejlődést, továbbá a magyar-szlovák, illetve az anyaországi-külhoni magyarok közötti kapcsolatokat.



